Fylkene mener staten stikker fra veiregningene

Avtalen var at staten skulle betale 40-50 prosent av disse nye veiene. Men den andelen staten faktiskbetaler, er mye lavere. Nå reiser fylkene seg i protest mot at statens andel blir veltet over på bilistene.

Riksvei 4 i OpplandSkal vedtas i Stortinget.Staten skulle betalt 44,3 prosentReell statlig andel er 25,9 prosent VEGVESENET

29. oktober 2012

Alle fylkesordførerne protesterer samlet mot Samferdselsdepartementet. De mener staten nesten alltid stikker fra en stor del av sin regning, og krever nå ny praksis.

Se hvordan regningen skulle vært fordelt, og hvordan den faktisk blir fordelt ved bygging av E6 i Akershus, E18 i Vestfold og riksvei 4 i Oppland, så skjønner du hva som får fylkesordførerne til å rase. For selv om staten lover å betale halve veiutbyggingen ved avtalens inngåelse, så krymper den andelen kraftig frem til at veien er ferdig bygget.

Årsaken, hevder fylkene, er at staten lesser alle ekstrakostnadene over til fylkene, som igjen må ta opp nye, store lån som bilistene til slutt må betale. Det skjer også hvis det er statens egne krav som fører til at prisen øker.

Fordelingen endres

Fylkene opplever at problemet oppstår slik: Når en ny vei skal bygges blir staten og fylket enige om hvordan regningen skal fordeles. For eksempel blir de enige om å betale halvparten hver. Beløpet fra staten fastsettes ut fra kostnadsanslag i prosjektet. Slike kostnadsanslag revideres som regel flere ganger underveis i et stort veiprosjekt. Men siden statens andel er satt til et kronebeløp, ikke en prosentmessig andel av utgiftene, så blir alle slike kostnadsøkninger flyttet over til fylkene.

Fylkene har ikke milliarder på bok til å rulle ut motorveier. I realiteten stiller derfor fylkene med sikkerhet slik at bompengeselskapet kan ta opp lån i markedet. Når ekstrakostnadene kommer så må nye lån altså garanteres av fylkene, og nye lån tas opp av bompengeselskapene, mens staten slipper unna med sin opprinnelige sum. Statens prosentmessige andel synker derfor til stadig lavere nivå ettersom ekstrakostnadene øker.

- Uakseptabelt

Det er ikke til å leve med, mener fylkesordførerne, som i et brev til Samferdselsdepartementet krever at også staten må ta sin andel av ekstrakostnadene.

- Alle kostnadsøkningene blir veltet over på brukerne. Det synes vi er betenkelig fordi det betyr så høy pris ved bomstasjonene at det fører til en betydelig lekkasje til sideveiene. Det medfører store problemer både for sikkerheten og for miljøet, sier fylkesordfører Per-Eivind Johansen (H) i Vestfold.

Fylkesordfører Gro Lundby (A) i Oppland mener situasjonen er uakseptabel.

- Dagens praksis fører ofte til at den reelle andelen som bilistene må betale er 75 prosent av prisen, kanskje enda mer. Da nærmer vi oss en grense for hva folk kan akseptere. Vi opplever at det er stor frustrasjonen blant innbyggere, og vi ønsker å påpeke at brukerne alene blir belastet for disse ekstrakostnadene. Det er ikke akseptabelt, sier Lundby.

Mener bilister bør klippe snoren

Fungerende leder i fylkesordførerkollegiet, Nils Aage Jegstad (H) i Akershus, forteller at fylkene ønsker seg en avtale med staten som sikrer at fordelingsnøkkelen som settes ved oppstarten av et prosjekt, blir den samme gjennom hele prosjektet.

- Det ønsker vi fordi vi mener at det er mest rettferdig. Vi inngår en avtale med staten, og da synes vi det er rimelig at staten opprettholder avtalen. Nå er det slik at hver gang det blir noen overskridelser, så får bilistene regningen. Vi hadde fått bygget mye mer mye fortere hvis staten hadde opprettholdt sin andel, sier Jegstad.

Han mener hele bompengesystemet er blitt noe helt annet enn hensikten var. Fra å være et supplement for å øke takten i veibyggingen, har bompenger nå fullstendig overtatt i Oslopakke 3. Ifølge Jegstad består den nå av 76 prosent bompenger, 10 prosent statlige midler og resten kommunale og fylkeskommunale tilskudd.

- Kanskje bilistene burde klippe snorer når det åpnes nye veier. Det er de som betaler, sier han.

E6 Dal–MinnesundÅpnet av statsminister Jens Stoltenberg og daværende samferdselsminister Magnhild Meltveit Kleppa i november i fjor.Staten skulle betalt 50 prosentReell statlig andel er 24 prosent GORM KALLESTAD/NTB SCANPIX

E18 i VestfoldFlere parseller er åpnet, enkelte gjenstår.Staten skulle betalt 40 prosentReell statlig andel er 27 prosent SVEINUNG BERG BENTZRØD